Z A P I S N I K
23. sjednice Vijeća Gradske četvrti Sesvete 
održane 8. ožujka 2019. P.U. Sesvete, Gradska četvrt Sesvete, Trg D. Domjanića 4/II, soba 23 s početkom u 17,00 sati


s 23. sjednice Vijeća Gradske četvrti Sesvete, održane 8. ožujka 2019., s početkom u 17,00 sati u Gradskoj četvrti Sesvete - Područnom uredu Sesvete, Trg Dragutina Domjanića 4/II, soba 23, Sesvete.

Nazočni članovi Vijeća Gradske četvrti Sesvete:

Petar Bajan, Marija Baričević, Željko Blažinović, Antun Bošnjaković, Marko Brkić, Ivanka Gregoranić, Mira Halapa, Maja Buljubašić, Stjepan Kezerić, Tihomir Lukanić, Dražen Markota, Boris Matoic, Jurica Jug, Mladen Šturlić-Tupek, Zlata Trošelj i Nataša Vučkov.

Opravdano odsutni: 
Marko Galić, Damir Kostanjski

Nazočni radno:
- Darko Katuša - zastupnik Gradske skupštine s područja Gradske četvrti Sesvete
- Borko Samac - glavni i odgovorni urednik portala Sesvete Danas
- Stipe Jurić, Petar Vukelić - Gradski ured za mjesnu samoupravu, P.O. Sesvete


Sjednicu Vijeća Gradske četvrti Sesvete otvara Stjepan Kezerić, predsjednik Vijeća, pozdravlja nazočne članove Vijeća Gradske četvrti i radno nazočne, zahvaljuje na odazivu, konstatira da je prisutno 16 članova Vijeća, te da Vijeće može pravovaljano odlučivati. 
            Prije prihvaćanja dnevnog reda Stjepan Kezerić napominje da su članovi Vijeća primili zapisnik s 22. sjednice Vijeća te bi sukladno Poslovniku o radu Vijeća trebalo prihvatiti zapisnik ukoliko nema primjedbi na isti. Nataša Vučkov zamolila je da se ispravi pasus teksta koji spominje izjave Jurice Juga i nje vezano uz korištenje sportskih terena NK Sesveta, a koja može dovesti do krivog shvaćanja. Predsjednik Vijeća Gradske četvrti Sesvete rekao je kako je primjedba osnovana i kako će se unijeti u zapisnik s 22. sjednice. Kako nije bilo drugih primjedbi Vijeće Gradske četvrti Sesvete prihvatilo je većinom glasova zapisnik 22. sjednice od 20. veljače 2019.
Predsjednik je potom pročitao prijedlog dnevnog reda 23. sjednice Vijeća Gradske četvrti Sesvete koji je dostavljen članovima Vijeća sa pozivom. Predložio je dopunu dnevnog reda točkom Prijedlog Zaključka o raspisivanju javnog natječaja za prodaju građevinskog zemljišta – davanje mišljenja, istaknuvši kako je isti bio zaprimljen jučer te se u pisanom obliku nalazi s ostalim materijalima. Zamolio je članove Vijeća da glasuju o prihvaćanju prijedloga dopune dnevnog reda. Članovi Vijeća su većinom glasova, 15 „za“ i 1 suzdržanim glasom prihvatili prijedlog dopune dnevnog reda. Predložio je da se Prijedlog Zaključka o raspisivanju javnog natječaja za prodaju građevinskog zemljišta – davanje mišljenja stavi pod točku br. 4. dnevnog reda, a točka Razno se premješta te postaje točka br. 5. Članovi Vijeća su jednoglasno prihvatili prijedlog izmjene dnevnog reda te je Vijeće većinom glasova, 14 „za“ i 2 suzdržana glasa donijelo

DNEVNI RED:

1. Prijedlog Zaključka o izmjeni Plana komunalnih aktivnosti Gradske četvrti Sesvete u 2019.
2. Prijedlog Zaključka o prihvaćanju Izvješća o izvršenju programa i planova održavanja 
    komunalne infrastrukture u gradskim četvrtima i mjesnim odborima Grada Zagreba  u 2018.
3. Prijedlog asfalterskog programa za nerazvrstane ceste I. reda u 2019. – davanje mišljenja
            4. Prijedlog Zaključka o raspisivanju javnog natječaja za prodaju građevinskog zemljišta – davanje mišljenja
5. Razno.




Ad 1)
Stjepan Kezerić predložio je raspravu o prijedlogu Zaključka o izmjeni Plana komunalnih aktivnosti Gradske četvrti Sesvete u 2019. godini.
	Nataša Vučkov pitala je što se planira raditi u objektu MS Popovec u radovima čija je procijenjena vrijednost 400.000,00 kuna. 
Dražen Markota rekao je kako se za navedene radove već dvije godine izgrađuje tehnička dokumentacija te kako se po ishođenju građevinske dozvole planiraju radovi dogradnje zapadne strane na objektu MS Popovec. 
Kako nije bilo daljnje rasprave, Stjepan Kezerić predložio glasovanje o prijedlogu Zaključka o izmjeni Plana komunalnih aktivnosti Gradske četvrti Sesvete u 2019. te je Vijeće Gradske četvrti Sesvete s većinom glasova - s 13 glasova „za“,  1 “protiv“ i 2 suzdržana glasa donijelo

Zaključak
o izmjeni Plana komunalnih aktivnosti Gradske četvrti Sesvete u 2019.
/ Zaključak se prilaže zapisniku sjednice /
	
Ad 2)
Predsjednik Vijeća Stjepan Kezerić navodi da su članovi Vijeća primili Prijedlog Zaključka o prihvaćanju Izvješća o izvršenju programa i planova održavanja komunalne infrastrukture u gradskim četvrtima i mjesnim odborima Grada Zagreba  u 2018. Napomenuo da se prihvaća samo Opći dio ovog izvješća te posebni dio koji se tiče samo Gradske četvrti Sesvete te je otvorio raspravu.
	Vladimir Marić je vezano uz izvršenje programa i planova u Gradskoj četvrti Sesvete istaknuo kako je utrošak predviđenih sredstava za održavanje građevina javne odvodnje oborinskih voda 8,3%. Zatražio je informaciju zašto nije bio veći utrošak sredstava s te pozicije i što je s tim novcem, jesu li ta neiskorištena sredstva vraćena u gradski proračun. Istaknuo je kako smatra da nije u redu da se preko 2.000.000,00 kuna ne iskoristi. 
Stipe Jurić odgovorio je kako se pod održavanjem građevina javne odvodnje oborinskih voda izvode radovi čišćenja slivnika, kontrola linijskih rešetki i izvanredno čišćenje pripadajuće mreže. Vijeće Gradske četvrti Sesvete je svaki zahtjev građana i vijeća mjesnih odbora dostavljalo na daljnje postupanje. Stipe Jurić je rekao kako utrošak sredstava ovisi o broju kvarova, intervencija i problema koji se tijekom godine pojave na terenu, a kako se ukupna sredstva predviđaju za najcrnji scenarij sa tim problematikama.
Vladimir Marić kazao je kako nije zadovoljan tim objašnjenjem te je zatražio da se prema nadležnom tijelu uputi upit gdje su završila sredstva koja nisu utrošena kroz održavanje.
Stjepan Kezerić odgovorio je kako se svako traženje građana i vijeća mjesnih odbora proslijedilo na postupanje te su isti problemi bili riješeni.
Petar Bajan je upozorio kako su u Letničkoj ulici u Sesvetama očišćeni šahtovi, no ostala je zemlja i lišće u okolici. Smatra da će se prilikom prve padaline zbog iste situacije ponovno zaštopati šaht te da se to treba u potpunosti urediti. Stjepan Kezerić rekao je da će se temeljem upozorenja Petra Bajana tražiti da se očisti nogostup od trave i lišća.
Kako nije bilo daljnjih primjedbi, Vijeće je glasalo te većinom glasova, s 12 glasova „za“, 4 suzdržana donijelo 

Zaključak 
o prihvaćanju Izvješća o izvršenju programa i planova održavanja komunalne infrastrukture u gradskim četvrtima i mjesnim odborima Grada Zagreba  u 2018.
/ Zaključak se prilaže zapisniku sjednice /







Ad 3)
Stjepan Kezerić rekao je kako su članovi dobili navedeni prijedlog s materijalima, pozvao je članove Vijeća ako imaju kakvo mišljenje ili komentar neka kažu.
	Vladimir Marić rekao je: „koliko sam vidio iz ovih materijala, od ukupnih 40.000.000,00 kuna asfalterskih programa za Gradsku četvrt Sesvete predviđeno je niti 6.000.000,00 kuna. Sjećam se kad smo u prvom mjesecu razgovarali o Planu malih komunalnih akcija koji je smanjen s 41.000.000,00 kuna na 27.000.000,00 kuna što je razlika od 13.000.000,00 kuna, pa ste rekli predsjedniče, da će se ta razlika namiriti iz asfalterskog programa. Koliko vidim ta razlika ni u pola nije namirena.“
	Stjepan Kezerić i Dražen Markota su rekli kako je to poseban program za Sesvete, nevezano za naprijed navedeni program.
Kako nije bilo daljnjih primjedbi, Vijeće je glasalo te većinom glasova, s 13 glasova „za“ i 3 suzdržana donijelo 

Zaključak
o davanju mišljenja na Prijedlog asfalterskog programa za nerazvrstane ceste I. reda  u 2019.
/ Zaključak se prilaže zapisniku sjednice /

Ad 4)
Stjepan Kezerić zamolio je za pojašnjenje Stipu Jurića, koji je pročitao iz prijedloga: „Agroproteinka d.d. iz Sesveta, Strojarska cesta 3, obratila se zahtjevom za raspisivanje javnog natječaja za prodaju građevinskog zemljišta označenog kao z.k.č. 8691 k.o. Sesvetski Kraljevec što je građevinsko zemljište označeno kao površine 13464 m2, u vlasništvu Grada Zagreba, nalazi se unutar zone gospodarske namjene.“ Stipe Jurić rekao je kako pretpostavlja da Agroproteinka d.d. planira otkupiti zemljište da bi proširila proizvodnju ili dobila dodatni skladišni prostor, navedeno zemljište nije označeno nekom posebnom društvenom namjenom. Stipe Jurić rekao je da Vijeće treba dati mišljenje smatra li da je potrebno raspisati javni natječaj.
Stjepan Kezerić pozvao je članove Vijeća da ako imaju kakvo mišljenje ili komentar neka kažu.
	Jurica Jug podsjetio je na cijene zemljišta koje su se spominjale vezano uz Branimirovu ulicu. Istaknuo je nerazmjer između cijene otkupa na Branimirovoj koja je iznosila za građevinsko zemljište 110€/m2 i onoga koliko bi Grad Zagreb dobio prodajom zemljišta u svojem vlasništvu – što je po njegovom izračunu 34,50 €/m2. Dražen Markota je rekao kako postoji razlika između cijene za građevinsko zemljište i za građevinsko-proizvodno zemljište. Stjepan Kezerić je rekao kako se raspisuje javni natječaj na kojeg se s boljom ponudom mogu javiti i drugi subjekti, a kroz proces javnog natječaja izabrat će se najbolji ponuditelj.
Nataša Vučkov smatra da za građevinsko-proizvodno zemljište treba biti i veća cijena nego za građevinsko zemljište, kako će se na toj lokaciji proizvoditi dodatna vrijednost.
Marko Brkić i Dražen Markota smatraju da treba biti niža cijena za građevinsko-proizvodno zemljište, jer se time stimuliraju nova zapošljavanja i nove proizvodne aktivnosti koje doprinose lokalnoj zajednici.
Stjepan Kezerić kazao je kako ne želi nametati svoje mišljene, no da se u ovom slučaju radi o zemljištu koje danas stoji neiskorišteno, koje je udaljeno od centra Sesvetskog Kraljevca te kako smatra da je bolje da ga netko upotrebljava nego da stoji neiskorišteno.
Zlata Trošelj rekla je kako se u javnom natječaju ide s najnižom cijenom, a zemljište otkupljuje onaj koji ponudi najviše. 
Marija Baričević pitala je zašto Vijeće Gradske četvrti Sesvete daje svoje mišljenje, ako u Obrazloženju Prijedloga zaključka o raspisivanju javnog natječaja za prodaju građevinskog zemljišta piše: „Vijeće Gradske četvrti Sesvete se dopisom od 12. 3. 2018. suglasilo s raspisivanjem javnog natječaja za prodaju predmetnog zemljišta.“ Stjepan Kezerić je odgovorio kako je potrebno dati i mišljenje.
Vladimir Marić rekao je kako je i Vijeće Mjesnog odbora Sesvetski Kraljevec dobilo spomenuti prijedlog da dadnu svoje mišljenje no ne zna što su oni po ovom pitanju odlučili. Rekao je da u obrazloženju nije precizirano u koje namjene će Agroproteinka d.d. koristiti zemljište te je izrazio svoju skepsu.
Stjepan Kezerić je rekao da gleda pozitivno na proširenje gospodarske djelatnosti posebno ako se time otvara mogućnost bilo kakvog zapošljavanja. 
Ivanka Gregoranić smatra da se osim Agropoteinke d.d. vjerojatno nitko drugi neće javiti na javni natječaj, no pozdravlja proširenje gospodarskih aktivnosti i moguće zapošljavanje građana.
Rasprave nije bilo, te je Vijeće većinom glasova, s 14 „za“, 1 „protiv“ i 1 suzdržanim glasom donijelo

Zaključak 
o raspisivanju javnog natječaja za prodaju građevinskog zemljišta
/ Zaključak se prilaže zapisniku sjednice /



Ad 5)
Stjepan Kezerić otvorio je raspravu pod točkom Razno.
	Marija Baričević pitala da li je Vijeće Gradske četvrti Sesvete dobilo kakvu informaciju o situaciji vezano uz izmjenu granica između Đurđekovca i Vugrovca Donjeg.
	Stipe Jurić rekao je: „Dobili smo odgovor od Stručne službe Gradske skupštine Grada Zagreba da prvi prijedlog nije propisnom procedurom dostavljen u Gradsku skupštinu, odnosno uputili su nas da prijedlog mora ići prvo Gradonačelniku Grada Zagreba koji onda prijedlog upućuje predsjedniku Gradske skupštine, temeljem toga Gradska skupština Grada Zagreba odlučuje o istom prijedlogu. Sada su oba mjesna odbora – Vugrovec Donji i Đurđekovec – još preciznije odredili granice, kako bi se izbjeglo krivo tumačenje ili daljnja problematika vezana uz to pitanje. Oba mjesna odbora donijela su dva identična zaključka i uputila prema Gradskom uredu za mjesnu samoupravu. Sada se čeka tumačenje treba li Vijeće Gradske četvrti Sesvete donijeti ponovno zaključak kojim podupire traženja Vijeća Mjesnog odbora Vugrovec Donji i Vijeća Mjesnog odbora Đurđekovec i koje su još procedure potrebne da se predmetni zaključci mogu uputiti putem gradonačelnika na Gradsku skupštinu Grada Zagreba. Do sljedeće sjednice će se imati to tumačenje te, ukoliko će biti potrebno, istu ćemo točku staviti na dnevni red sjednice. Potom ćemo sve potrebne akte putem Gradskog ureda za mjesnu samoupravu uputiti gradonačelniku na daljnje postupanje.“
	Željko Blažinović je kazao kako se prvo trebaju dogovoriti Vijeće Mjesnog odbora Đurđekovec i Vijeće Mjesnog odbora Vugrovec Donji, tek onda se može ići u daljnje odlučivanje. Upozorio je na četiri razine odlučivanja – vijeće mjesnog odbora, vijeće gradske četvrti, Gradonačelnik Grada Zagreba i Gradska skupština Grada Zagreba. Tek kada se zadovolji jedna razina može se ići na drugu. Istaknuo je kako je potrebno anketirati građane gdje se misli mijenjati granica slažu li se s izmjenom.  

	/ Sjednici je pristupio Ivan Dokša u 17,40 /

Željko Blažinović je potom rekao: „Oni se moraju sami sjesti i dogovoriti se između sebe. Bili su se skoro dogovorili i ja vjerujem kako će se oni dogovoriti. Ne može doći iz „Mjesne samouprave“ naša pročelnica i reći – tu su vam granice. Ako netko ima tu volju, srce i znanja između nas neka to napravi“. 
Stipe Jurić je odgovorio sljedeće: „Ispričavam se ako nisam bio dovoljno jasan. Predsjednica Vijeća Mjesnog odbora Vugrovec Donji Jasna Židak i predsjednik Vijeća Mjesnog odbora Đurđekovec Mario Đurković su zajedno sjeli, dogovorili su točnu liniju razgraničenja. Svaki mjesni odbor je donio nakon toga identični zaključak o liniji gdje žele da bude buduća granica razgraničenja mjesnih odbora. Na opetovano zahtijevanje predsjednice Vijeća Mjesnog odbora Vugrovec Donji Jasne Židak ponovno smo pokrenuli čitav proces. Gospođa Jasna Židak upozorava da zbog iste situacije postoji problem s dostavom pošte građanima u tom graničnom području. Upravo građani iz tog graničnog područja vrše enorman pritisak na predsjednicu Vijeća Mjesnog odbora Vugrovec Donji da se naprijed navedene granice naselja promijene.“
Željko Blažinović je istaknuo kako je potrebno građane gdje se misli mijenjati granica anketirati slažu li se s izmjenom.
Boris Matoic je obavijestio članove Vijeća Gradske četvrti Sesvete da je bio s djelatnicima Gradskog ureda za prostorno uređenje, izgradnju grada, graditeljstvo, komunalne  poslove i promet na očevidu vezano uz njegovo ranije upozorenje na loše stanje pothodnika na Zagrebačkoj cesti u Sesvetama. Na očevidu je zaključeno kako je potrebno okrečiti zidove pothodnika i kako se treba obratiti prema Vodoopskrbi i odvodnji da se postave prepumpne stanice koja bi izbacivala vodu kada se pothodnik pere. Vijeće Gradske četvrti Sesvete dobiti će izvješće o postupanju navedenog ureda, a od Vodoopskrbe i odvodnje treba tražiti da se riješi odvodnja iz pothodnika. 
	Zlata Trošelj podsjetila je okupljene kako je 2012. godine provedeno anketiranje građana Đurđekovca i Vugrovca. Vijeće Mjesnog odbora Đurđekovec je tada decidirano odbilo promjenu granica.
	Darko Katuša je zamolio da mu se uz poziv na sjednicu Vijeća Gradske četvrti Sesvete dostavi i radni materijal. Rekao je dalje: „Kada se pričalo o manjku proračuna od 14.000.000,00 kuna, pitalo se gdje su naši gradski zastupnici. Ja ću vam na tu temu reći da je Gradski ured za mjesnu samoupravu poslao dopis svim gradskim četvrtima 15. veljače 2018. godine u kojem se nalazio Prijedlog izmjena raspodjele sredstava gradskih četvrti, mjesnim odborima itd., da ne nabrajam. Tražilo se očitovanje vijeća gradskih četvrti na taj prijedlog. Da ne bude kako sam ja dignuo ruku za taj proračun, a nitko sa mnom nije razgovarao, nije ni jedna gradska četvrt dostavila svoj odgovor – što misle i da li se slažu s tim proračunom – koji je takav kakav je. Na kraju prije izglasavanja proračuna očekivao sam da će me netko pozvati i reći da u Sesvetama imamo manjak od 14.000.000,00 kuna. Očekivao sam da će me netko pozvati i reći idemo se zajedno boriti za Sesvete.“ 
           Nataša Vučkov mu je odgovorila da gradskim zastupnicima nitko ne bi trebao nalagati za što da dižu ruku u Gradskoj skupštini Grada Zagreba, već bi to oni trebali činiti prema vlastitoj savjesti i uvjerenju.
	Stjepan Kezerić je obećao da će se i zastupnicima s područja Sesveta u Gradskoj skupštini ubuduće dostavljati i materijali uz poziv na sjednicu Vijeća.
	Nataša Vučkov je pitala rješava li se problem klizišta u ulici Šebeki. 
Stipe Jurić odgovora - prema usmenoj informaciji  Milan Gudelj-Velaga, voditelja Odsjeka za održavanje klizišta i odvodnju atmosferskih voda pri Gradskom uredu za prostorno uređenje, izgradnju Grada, graditeljstvo, komunalne poslove i promet – da je izrada dokumentacije u hitnom postupku, a do kraja godine bi se klizište trebalo početi sanirati. Radi se o klizištu u Gorancu u ulici Šebeki kod kbr. 16 gdje postoji velika opasnost da klizište našteti stambenom objektu. Stipe Jurić naglasio je da u prijedlogu Programa gradnje objekata i uređaja komunalne infrastrukture na području Grada Zagreba u 2019. Vijeće Gradske četvrti Sesvete je naprijed navedeno označilo kao prvi prioritet i zatražilo brzo rješavanje spomenute problematike.
	Jurica Jug je obavijestio članove Vijeća Gradske četvrti Sesvete da je zajedno s građanima skupio potpise za uspornike prometa u Prekvršju. Kako nije dobio urudžbeni broj ni dokaz da je dostavio anketne listiće, zatražio je da se ta njegova izjava zabilježi u zapisnik. Zamolio je da se pokuša požuriti rješenje o uspornicima i postavljanje istih jer je kod Područne osnovne škole u Prekvršju već jedno dijete stradalo.
	Između Ivana Dokše i Darka Katuše povela se kratka rasprava o prisustvu zastupnika iz Gradske skupštine Grada Zagreba na sjednicama Vijeća Gradske četvrti Sesvete.

Daljnje rasprave nije bilo, te je Vijeće završilo s radom u 18,00 sati.

1. KLASA: 026-02/19-01/138
2. URBROJ: 251-06-11-12-19-2
3. Sesvete, 8. ožujka 2019.     
                                                            
Zapisnik sastavio:
Petar Vukelić
									      Predsjednik								                      Vijeća Gradske četvrti 							                                             Sesvete

